b"\n_START_ARTICLE_\nLa Rochelle\n_START_SECTION_\nUddannelse\n_START_PARAGRAPH_\nSiden 1993 har byen haft sit eget universitet, Universit\xc3\xa9 de La Rochelle, og byen huser \xc3\xa5rligt ca. 10.000 studerende. Der er ogs\xc3\xa5 videreg\xc3\xa5ende uddannelsesinstitutioner for ingeni\xc3\xb8rstudiet EIGSI og en handelsh\xc3\xb8jskole.\n_START_SECTION_\nTrafik\n_START_PARAGRAPH_\nI den nyere historie har byen satset p\xc3\xa5 at blive kendt som en gr\xc3\xb8n og milj\xc3\xb8venlig by. Blandt andet har man gennem flere tiltag gjort det mindre attraktivt at f\xc3\xa6rdes i bil inde i bykernen og i stedet anlagt cykelstier i store dele af byen._NEWLINE_La Rochelle var den f\xc3\xb8rste by i Frankrig, der indf\xc3\xb8rte en l\xc3\xa5necykel-ordning. Ordningen blev indf\xc3\xb8rt i 1976 kaldet V\xc3\xa9lo-jaunes (de gule cykler), hvor 400 cykler blev stillet frem til fri afbenyttelse af byens borgere._NEWLINE_Derudover findes kollektiv trafik med busruter gennem byen og til de omkringliggende forst\xc3\xa6der.\n_START_SECTION_\nHistorie\n_START_PARAGRAPH_\nLa Rochelle var en af huguenotterne vigtigste st\xc3\xb8ttepunkter. I kong Ludvig XIII's tid blev byen belejret af kardinal Richelieu og indtaget i 1628._NEWLINE_I 1844 skrev Alexandre Dumas romanen De Tre Musketerer, hvor en del af handlingen foreg\xc3\xa5r i La Rochelle._NEWLINE_Under 2. verdenskrig etablerede Tyskland en ub\xc3\xa5dsbase ved La Pallice (den prim\xc3\xa6re havn i La Rochelle), som er brugt i filmen Das Boot. Ub\xc3\xa5dsscenerne i India Jones III: Jagten p\xc3\xa5 den forsvundne skat er ogs\xc3\xa5 optaget i La Rochelle._NEWLINE_La Rochelle var en af de sidste franske byer, som blev befriet i slutningen af 2. verdenskrig. En belejring fandt sted mellem 12. september 1944 og 7. maj 1945, hvor byen med \xc3\xb8erne R\xc3\xa9 og Ol\xc3\xa9ron blev holdt af 20.000 tyske soldater under ledelse af viceadmiral Ernst Schirlitz. Efter forhandlinger med den franske fl\xc3\xa5dekaptajn Hubert Meyer og Tysklands overgivelse den 7. maj, kunne franske tropper marchere ind i byen den 8. maj."